พระราชกฤษฎีกาจัดตั้งคณะสังคมสงเคราะห์ศาสตร์ในมหาวิทยาลัยธรรมศาสตร์ พ.ศ. 2497

พระราชกฤษฎีกา

พระราชกฤษฎีกา
จัดตั้งคณะสังคมสงเคราะห์ศาสตร์
ในมหาวิทยาลัยธรรมศาสตร์
พ.ศ. ๒๔๙๗

ภูมิพลอดุลยเดช ป.ร.
ให้ไว้ ณ วันที่ ๒๕
มกราคม พ.ศ. ๒๔๙๗
เป็นปีที่ ๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งคณะสังคมสงเคราะห์ศาสตร์ขึ้นในมหาวิทยาลัยธรรมศาสตร์

อาศัยอำนาจตามความในมาตรา ๙๕ ของรัฐธรรมนูญแห่งราชอาณาจักรไทย
พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕ และมาตรา ๗ กับ ๕. ของมาตรา ๔๓ และมาตรา
๔๘ แห่งพระราชบัญญัติมหาวิทยาลัยธรรมศาสตร์ พ.ศ. ๒๔๙๕ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งคณะสังคมสงเคราะห์ศาสตร์
ในมหาวิทยาลัยธรรมศาสตร์ พ.ศ. ๒๔๙๗

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งคณะสังคมสงเคราะห์ศาสตร์ขึ้นอีกคณะหนึ่งในมหาวิทยาลัยธรรมศาสตร์

มาตรา ๔ 
การเรียกชื่อปริญญาในคณะสังคมสงเคราะห์ศาสตร์ และการใช้อักษรย่อ ให้กำหนดดังนี้
๑. ผู้ได้ปริญญาตรีในแผนกสังคมสงเคราะห์ศาสตร์เรียกว่า สังคมสงเคราะห์ศาสตร์บัณฑิต
ใช้อักษรย่อว่า สส.บ.
ผู้ได้ปริญญาโทหรือปริญญาเอกในแผนกนี้ เรียกว่า สังคมสงเคราะห์ศาสตร์มหาบัณฑิต
หรือ สังคมสงเคราะห์ศาสตร์ดุษฎีบัณฑิต และให้ใช้อักษรย่อว่า สส.ม. หรือ สส.ด.
แล้วแต่กรณี

๒. ผู้ได้ปริญญาตรีในแผนกวารสารศาสตร์ เรียกว่า วารสารศาสตร์บัณฑิต
ใช้อักษรย่อว่า ว.บ
ผู้ได้ปริญญาโทหรือปริญญาเอกในแผนกนี้ เรียกว่า วารสารศาสตร์มหาบัณฑิต
หรือ วารสารศาสตร์ดุษฎีบัณฑิต และให้ใช้อักษรย่อว่า ว.ม. หรือ ว.ด.
แล้วแต่กรณี

มาตรา ๕ 
ครุยวิทยฐานะสำหรับปริญญาบัณฑิตของคณะสังคมสงเคราะห์ศาสตร์ มีดังนี้
ชั้นปริญญาตรี ครุยทำด้วยผ้า แพร หรือเสิดสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้างยาวตกข้อศอก
มีพาดบ่าซ้ายทำด้วยแพร เสิด หรือกำมะหยี่สีเลือดหมูสำหรับแผนกสังคมสงเคราะห์ศาสตร์
และสีเม็ดมะปรางสำหรับแผนกวารสารศาสตร์ ประกอบด้วยวงกลมผ่าศูนย์กลาง ๗ เซนติเมตร
บนวงกลมมีตราธรรมจักร ทำด้วยโลหะสีทองขอบลงยาสีแดง ตอนล่างมีอักษรย่อ ม.ธ.
ลงยาสีน้ำเงิน ตรงกลางมีพานรัฐธรรมนูญสีทอง ด้านหน้าของพาดบ่ายาวตามลำตัวประมาณ ๕๕
เซนติเมตร มีแถบสีขาวทำด้วยไหมพรมหรือขนสัตว์ที่ปลายพาดบ่ากว้าง ๑๐ เซนติเมตร ยาว ๑๕
เซนติเมตรหนึ่งแถบ ด้านหลังมีจีบยาวไปตามลำตัว ๕๐ เซนติเมตร
มีแถบที่ปลายพาดบ่าเช่นเดียวกับด้านหน้าหนึ่งแถบ
ประกอบด้วยหมวกแผ่นสี่เหลี่ยมด้านเท่ามุมตัดสีดำ ทำด้วยผ้า แพร หรือเสิด
มีพู่ห้อยสีเลือดหมูสำหรับแผนกสังคมสงเคราะห์ศาสตร์ และสีเม็ดมะปรางสำหรับแผนกวารสารศาสตร์ชั้นปริญญาโท
เช่นเดียวกับชั้นปริญญาตรี แต่มีแถบบนพาดบ่าเพิ่มขึ้นอีกด้านละหนึ่งแถบ สูงจากแถบเดิม
๕ เซนติเมตร
ชั้นปริญญาเอก เช่นเดียวกับชั้นปริญญาโท
แต่มีแถบบนพาดบ่าเพิ่มขึ้นอีกด้านละหนึ่งแถบ สูงจากแถบบน ๕ เซนติเมตร

มาตรา ๖ 
ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ป.  พิบูลสงคราม
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยธรรมศาสตร์เห็นสมควรจัดการศึกษาและค้นคว้าในศาสตร์ต่าง ๆ
เพื่อส่งเสริมวิชาการชั้นสูงและวัฒนธรรมแห่งชาติประการหนึ่ง และอีกประการหนึ่ง
เพื่อให้เป็นการสอดคล้องกับนโยบายของรัฐบาลอันเกี่ยวแก่การประชาสงเคราะห์
การประกันสังคม และการประชาสัมพันธ์  จึงได้จัดให้มีการศึกษาวิชาสังคมสงเคราะห์ศาสตร์และวิชาวารสารศาสตร์
ให้มีมาตรฐานเทียบเท่ามหาวิทยาลัยในต่างประเทศขึ้น

วิชชุตา/ผู้จัดทำ
๒๐ มกราคม ๒๕๔๔

นฤตยา/ผู้ตรวจ
๒๓ พฤษภาคม ๒๕๕๔

[๑] ราชกิจจานุเบกษา
เล่ม ๗๑/ตอนที่ ๑๑/หน้า ๑๘๘/๙ กุมภาพันธ์ ๒๔๙๗